คลังลุยอัดงบ8หมื่นล้านบาท
คลังเร่งอัดเงินลงทุนซ่อมถนน-บริหารน้ำ 8 หมื่นล้านบาท
18 มิ.ย. 2558

คลังเร่งอัดเงินลงทุนซ่อมถนน-บริหารน้ำ 8 หมื่นล้านบาท
นายธีรัชย์ อัตนวานิช รองผู้อำนวยการ สำนักงานบริหารหนี้สาธารณะ (สบน.) เปิดเผยถึงโครงการลงทุนซ่อมสร้างถนนและบริหารจัดการน้ำวงเงินรวม 8 หมื่นล้านบาท ว่า มีการทำสัญญาก่อหนี้ผูกพันไปแล้วครึ่งหนึ่ง ที่เหลือจะทำสัญญาได้ทั้งหมดภายในสิ้นปีงบประมาณนี้ ปัจจุบันได้กู้มาแล้ว 3,000 ล้านบาท และจะเริ่มเบิกจ่ายภายในเดือน มิ.ย. ซึ่ง สบน.จะประเมินการเบิกจ่ายเงินกู้ก้อนแรกก่อนจะวางแผนกู้เงินก้อนที่สองต่อ
ทั้งหมดเป็นโครงการขนาดเล็กที่ดำเนินการเสร็จภายใน 1 ปี เพื่อให้เม็ดเงินเข้าสู่ระบบเศรษฐกิจได้เร็ว ภายในปีงบประมาณ 2558 จะมีการเบิกเงินกู้ลงทุนทั้งหมดประมาณ 1 หมื่นล้านบาท ที่เหลือจะเบิกจ่ายในปีงบประมาณ 2559 อีก 5 หมื่นกว่าล้านบาท และในปีงบประมาณ 2560 อีก 7,000 ล้านบาท
ทั้งนี้ พล.อ.ประยุทธ์ จันทร์โอชา นายกรัฐมนตรี ได้สั่งการให้คณะรัฐมนตรีเศรษฐกิจเร่งติดตามแผนการลงทุนของกระทรวงคมนาคม ซึ่งสำนักงานคณะกรรมการพัฒนาการเศรษฐกิจและสังคมแห่งชาติ (สศช.) ได้เรียกหน่วยงานที่เกี่ยวข้องมาหา รือเรื่องดังกล่าว โดยในปีงบประมาณ 2558 มีโครงการลงทุนรถไฟทางคู่ของกระทรวงคมนาคมบรรจุไว้ในแผนการก่อหนี้ แต่ยังไม่สามารถดำเนินการได้ เพราะยังไม่ผ่านการประเมินผลกระทบสิ่งแวดล้อม (EIA) และในบางส่วนของเส้นทางรถไฟทางคู่ยังออกแบบไม่เสร็จ 
นอกจากนี้ สบน.ยังอยู่ระหว่างเจรจาเงินกู้จากองค์การความร่วมมือระหว่างประเทศของญี่ปุ่น (ไจก้า) เพื่อลงทุนโครงการรถไฟชานเมืองสายสีแดง ที่เหลือ 3 หมื่นล้านบาท
ล่าสุด นายฐากร ตัณฑสิทธิ์ เลขาธิการ สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) กล่าวว่า การประชุมคณะกรรมการ กสทช.ชุดใหญ่ มีมติ 9 ต่อ 1 เสียง อนุมัติให้กระทรวงการคลัง โดยสำนักงบประมาณยืมเงินจำนวน 1.43 หมื่นล้านบาท จากกองทุนวิจัยและพัฒนากิจการกระจายเสียง กิจการโทรทัศน์ และกิจการโทรคมนาคมเพื่อประโยชน์สาธารณะ (กทปส.) เพื่อใช้ในโครงการพัฒนาระบบบริหารจัดการน้ำและระบบขนส่งทางถนนแล้ว ตามมติที่ประชุมคณะรัฐมนตรี เมื่อวันที่ 26 พ.ค.คาดว่าจะมีการจัดตั้งงบในปี 2559-2561 ระยะเวลา 3 ปี โดยไม่กระทบต่อฐานะของกองทุน กทปส. ที่มีเงิน 1.9 หมื่นล้านบาท